**Notă informativă**

**la proiectul Hotărârii Guvernului cu privire la aprobarea Regulamentului sanitar privind limitele maxime de reziduuri ale produselor fitosanitare din sau de pe produse alimentare și hrană de origine vegetală și animală pentru animale**

|  |
| --- |
| 1. **Denumirea autorului și, după caz, a participanților la elaborarea proiectului** |
| Ministerul Sănătății și Agenția Națională pentru Sănătate Publică, în cooperare cu Agenția Națională pentru Siguranța Alimentelor și Ministerul Agriculturii și Industriei Alimentare. |
| 1. **Condițiile care au impus elaborarea proiectului actului normativ și finalitățile urmărite** |
| Produsele fitosanitare constituie unul dintre mijloacele cele mai importante de protecție a produselor vegetale împotriva organismelor dăunătoare și de îmbunătățire a producției agricole. Totodată, acestea sunt toxice, fiind demonstrată relația dintre expunerea la produse fitosanitare și nivelul crescut de boli cronice. În conformitate cu Legea nr. 119/2004 cu privire la produsele de uz fitosanitar și la fertilizanți, **ocrotirea sănătății umane și a mediului este prioritară față de eficiența economică a utilizării produselor fitosanitare.**  Utilizarea pesticidelor determină prezența reziduurilor în produsele tratate, precum și la animalele hrănite cu produsele în cauză. Consumul zilnic de alimente contaminate cu produse fitosanitare poate prezenta riscuri grave pentru sănătate, consecințele fiind de la boli ale pielii, intoxicații până la boli cancerigene. Produsele fitosanitare sunt asociate cu un risc crescut de cancer de ficat și de sân, precum și diabet zaharat, astm, alergii, obezitate și tulburări endocrine. Defectele congenitale, nașterile premature și tulburări de creștere pot fi, de asemenea, asociate cu expunere la produse fitosanitare. Alte preocupări privind sănătatea umană se referă la neurotoxicitatea acestor produse, care poate afecta funcțiile creierului, în special în cazul în care expunerea are loc în timpul dezvoltării fetale.  În Republica Moldova, PUF constituie una dintre cauzele importante ale bolilor netransmisibile, inclusiv ale intoxicațiilor acute de etiologie chimică. Astfel, în decursul anilor 2017-2021, urmare pătrunderii pesticidelor în organismul uman au fost înregistrate inclusiv 443 cazuri de intoxicație, iar 18 persoane au decedat. Numărul copiilor intoxicați cu pesticide a constituit 131 (30%) cazuri, inclusiv 5 copii au decedat.  Cu referire la utilizarea produselor fitosanitare, în baza Registrului depozitelor specializate pentru păstrarea produselor fitosanitare și a fertilizanților, în Republica Moldova sunt înregistrate 465 companii, care se ocupă de producerea, importul, depozitarea și comercializarea acestora. Doar în anul 2021, cantitatea totală de produse de uz fitosanitar (PUF) importate a constituit peste 13 mii tone. Actualmente, Regulamentul European privind reglementarea LMR ale produselor fitosanitare din sau de pe produse alimentare și hrană de origine vegetală și animală pentru animale, normează peste 640 substanțe active în peste 380 produse alimentare.  Pentru asigurarea ocrotirii sănătății umane și animale, este imperativ ca nivelul reziduurilor substanțelor active din produsele fitosanitare să nu prezinte riscuri pentru oameni și animale, astfel producția, comercializarea și utilizarea acestora trebuie să fie obiectul reglementării și controlului strict. În acest sens, pentru substanțele active din produsele fitosanitare sunt stabilite **limite maxime de reziduuri** (LMR), care în baza dovezilor științifice, sunt sigure pentru consumatori. Nivelul admisibil al reziduurilor de pesticide în produsele alimentare reprezintă un element al siguranței alimentare.  Cadrul normativ național în domeniul produselor fitosanitare, în special reglementări aplicabile pentru reziduuri de produse fitosanitare, a fost creat prin aprobarea Regulamentului sanitar privind limitele maxime de reziduuri ale produselor fitosanitare din sau de pe produse alimentare și hrană de origine vegetală și animală pentru animale (HG nr. 1191/2010), care transpune parțial Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrană de origine vegetală și animală pentru animale și de modificare a Directivei 91/414/CEE.  La nivelul UE, LMR aplicabile produselor fitosanitare se reevaluează în mod constant și se modifică pentru a ține seamă de noile informații. Stabilirea, modificarea sau eliminarea LMR (după caz) este un proces continuu și listele respective care sunt incluse în diverse anexe la Regulamentul 396/2005 au fost extinse și înlocuite ulterior cu numeroase modificări. Astfel, după aprobarea inițială în a. 2005 a Regulamentului menționat, au fost operate 205 de modificări ale acestuia, inclusiv 4 modificări doar în anul curent.  În Republica Moldova, cadrul normativ național în vigoare aplicabil LMR-lor din produsele fitosanitare a fost aprobat în a. 2010 și nu a suferit nici o modificare de esență în toată perioada ulterioară, atât în ceea ce privește revizuirea listei substanțelor pentru care sunt stabilite LMR specifice, a produselor care sunt testate la conținutul de reziduuri, cât și modificarea nivelului de LMR. Astfel, pentru un număr de peste 80 de substanțe din categoria reziduuri de produse fitosanitare, LMR stabilite la nivel național pentru anumite categorii de produse diferă de valorile aplicabile substanțelor din produsele corespunzătoare în statele Uniunii Europene. Diferențele existente variază, în dependență de natura substanței și categoria de produs, de la minore (de ex. LMR pentru *Pirimetanil* în fructe citrice), până la depășiri de 50 ori (de ex. LMR pentru *Pirimicarb* în nuci și migdale) sau de 500 – 700 ori (de ex. LMR pentru *Vinclozolin* în pomușoare, LMR pentru *Propargite* în struguri). Totodată, pentru o serie de alte zeci de substanțe limitele naționale sunt mai restrictive, fiind stabilite valori mai reduse, comparativ cu LMR din cadrul UE (de ex. LMR pentru Tiacloprid în sfeclă și ridiche, LMR pentru *Trifloxistrobin* în fasole și mazăre, LMR pentru *Deltametrin* în cartofi, etc.). De exemplu pentru substanța activă *Desmedifam* în produsele vegetale, doar una din 311 valori LMR, corespunde reglementărilor în vigoare la nivel național comparativ cu cele ale Uniunii Europene.  Caracterul perimat al cadrului normativ național aplicabil produselor fitosanitare implică:   * potențiale riscuri pentru protecția sănătății cauzate de consumul de alimente ce conțin reziduuri de produse fitosanitare în cantități nesigure; * bariere pentru funcționarea pieței interne, precum și libera circulație a produselor, în special pentru schimburi comerciale cu produsele cărora se aplică reglementările privind conținuturile maxime de reziduuri de produse fitosanitare.   Întrucât siguranța și inofensivitatea produselor alimentare este esențială pentru protejarea sănătății  consumatorilor, precum și în contextul obiectivelor naționale economice de facilitare a schimburilor comerciale cu țările UE, este imperativă actualizarea cadrului național de reglementare în domeniul produselor fitosanitare. Promovarea proiectului propus va determina stabilirea unui cadrul normativ în domeniul produselor fitosanitare, în particular legiferarea LMR aplicabile la nivelul UE.  Totodată, va fi asigurat un proces de actualizare (includere, modificare, eliminare) a LMR, aliniat  proceselor de modificare a cadrului European – stabilirea LMR prin actul administrativ al autorității centrale în domeniul ocrotirii sănătății va facilita din punct de vedere administrativ asigurarea acestor procese în timp util.  Punerea în aplicare a Regulamentului propus va avea următoarele efecte benefice:   * un nivel mai înalt de protecție a sănătății consumatorilor prin asigurarea punerii pe piață a produselor cu un conținut de reziduuri de produse fitosanitare care nu prezintă riscuri pentru sănătate * un nivel mai înalt de protecție a sănătății, în special a grupurilor vulnerabile, precum copii, femei gravide, fermieri și agricultori care operează cu produse fitosanitare * facilitarea schimburilor comerciale cu țările UE * un nivel mai înalt de protecție a mediului și a ecosistemelor. |
| 1. **Descrierea gradului de compatibilitate pentru proiectele care au ca scop armonizarea legislației naționale cu legislația UE.** |
| Prezentul Regulament sanitar privind limitele maxime de reziduuri ale produselor fitosanitare  din sau de pe produse alimentare și hrană de origine vegetală și animală pentru animale transpune Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrană de origine vegetală și animală pentru animale și de modificare a directivei 91/414/CEE, publicat în Jurnalul Oficial al Uniunii Europene (JO) nr. 70, 16 martie 2005, pct.1.  Totodată, transpunerea și implementarea dispozițiilor Regulamentului (CE) nr. 396/2005 și este  importantă în contextul realizării obligațiilor Republicii Moldova, ce rezultă din prevederile Capitolului 4 ”Măsuri sanitare și fitosanitare” din Acordul de Asociere RM – UE. |
| 1. **Principalele prevederi ale proiectului și evidențierea elementelor noi** |
| Proiectul de Hotărâre prevede aprobarea Regulamentului sanitar privind limitele maxime de reziduuri ale produselor fitosanitare din sau de pe produse alimentare și hrană de origine vegetală și animală pentru animale și are drept scop asigurarea unui nivel înalt de protecție a sănătății populației, a protecției consumatorilor prin revizuirea limitelor maximale de reziduuri ale produselor fitosanitare stabilite legal pentru toate produsele alimentare plasate pe piața Republicii Moldova. Totodată, proiectul propus asigură continuitatea procesului de armonizare legislativă în domeniul produselor fitosanitare și siguranței alimentelor.  Principalele prevederi ale proiectului se referă la:   * stabilirea normelor generale privind aplicarea și respectarea LMR – dispoziții armonizate la Regulamentul (CE) nr. 396/2005; * definirea atribuțiilor Ministerului Sănătății în stabilirea LMR și a listelor aferente de produse, având la bază LMR stabilite la nivelul UE (temei juridic stipulat la art. 25 din Legea nr. 306/2018 privind siguranța alimentelor); * reglementări privind programul național de control în ceea ce privește respectarea LMR stabilite, în vederea evaluării nivelului de expunere al consumatorilor și a punerii în aplicare a legislației în vigoare; * stabilirea cerințelor privind raportul anual asupra reziduurilor de produse fitosanitare. |
| 1. **Fundamentarea economico-financiară** |
| Implementarea prevederilor proiectului nu va presupune cheltuieli financiare suplimentare din  bugetul de stat. Costurile aferente asigurării controlului oficial pentru produsele reglementate de prezentul Regulament și a Programelor de control stabilite vor fi în limita alocațiilor aprobate pentru instituțiile responsabile. |
| 1. **Modul de încorporare a actului în cadrul normativ în vigoare** |
| Pentru punerea în aplicare a Regulamentului, Ministerul Sănătății va asigura elaborarea actului  normativ și stabilirea de LMR, precum și a listelor de produse aferente (având la baza limitele stabilite la nivelul UE).  Totodată, ANSA va elabora, și actualiza anual, programele naționale de control în ceea ce  privește respectarea LMR stabilite, în vederea evaluării nivelului de expunere al consumatorilor și a punerii în aplicare a legislației în vigoare. |
| 1. **Avizarea și consultarea publică a proiectului** |
| În vederea respectării Legii nr. 239 din 13.11.2008 *privind transparența în procesul decizional*,  Proiectul este plasat pe pagina web oficială a Ministerului Sănătății, compartimentul „Transparență. Proiecte supuse consultărilor publice” și pe portalul guvernamental [www.particip.gov.md](http://www.particip.gov.md)  Proiectul urmează a fi consultat și avizat în conformitate cu prevederile Legii nr. 100/2017 cu  privire la actele normative. |
| 1. **Constatările expertizei anticorupție.** |
| Proiectul în cauză va fi supus expertizei anticorupție. |
| 1. **Constatările expertizei de compatibilitate** |
| Proiectul de hotărâre conține norme privind armonizarea legislației naționale cu legislația  Uniunii Europene și urmează a fi supus expertizei de compatibilitate. |
| 1. **Constatările expertizei juridice** |
| În temeiul art. 34 și 37 din Legea nr. 100/2017 cu privire la actele normative, proiectul de  hotărâre va fi supus expertizei juridice. |
| 1. **Constatările altor expertize** |
| În conformitate prevederile pct. 11 subpct. 21 lit. a) şi b) din Metodologia de analiză a impactului  în procesul de fundamentare a proiectelor de acte normative, aprobată prin Hotărârea Guvernului nr. 23/2019, proiectul a fost examinat la grupului de lucru al Comisiei de stat pentru reglementarea activităţii de întreprinzător. În concluzia expertizei efectuate se menționează despre susținerea proiectului cu condiția perfecționării documentului în conformitate cu obiecțiile și recomandările expuse. Proiectul a fost ajustat în mod corespunzător. |

**Secretar general Lilia GANTEA**